ഹംഗേറിയന് ആരാധകരുടെ വംശീയ മുദ്രാവാക്യങ്ങളെ ഗോള് മഴയില് മുക്കി ഇംഗ്ലണ്ട് യൂറോപ്യന് ലോകകപ്പ് യോഗ്യത മത്സരത്തില് നാണക്കേട് ആയി ഹംഗേറിയന് ആരാധകര്. ബുദാപസ്റ്റില് നടന്ന മത്സരത്തില് ഇംഗ്ലണ്ട് താരങ്ങള്ക്ക് നേരെ നിരന്തരം വംശീയ മുദ്രാവാക്യങ്ങള് ഉയര്ത്തിയ ഹംഗേറിയന് ആരാധകര് ഫുട്ബോളിന് തന്നെ കളങ്കമായി. ആദ്യ പകുതിയില് ഗോള് കണ്ടത്താന് ഇരു ടീമുകളും പരാജയപ്പെടുന്നത് ആണ് കാണാന് ആയത്. ഇംഗ്ലണ്ട് തന്നെയായിരുന്നു മികച്ച ടീം. രണ്ടാം പകുതിയില് 55 മിനിറ്റില് മാഞ്ചസ്റ്റര് സിറ്റി താരം റഹീം സ്റ്റെര്ലിങ് ആണ് ഇംഗ്ലണ്ടിന് ആദ്യ ഗോള് സമ്മാനിച്ചത്. ചെല്സി താരം മേസന് മൗണ്ടിന്റെ പാസില് നിന്നു സ്റ്റെര്ലിങ് ഗോള് നേടിയതോടെ കാണികളുടെ വംശീയ അധിക്ഷേപങ്ങള് കൂടുതല് കടുത്തു. കഴിഞ്ഞ ആഴ്ച കോവിഡ് മൂലം മരിച്ച തന്റെ സുഹൃത്ത് 26 കാരനായ ആയ സ്റ്റെഫി ഗ്രെഗിനു ഈ ഗോള് സ്റ്റെര്ലിങ് സമര്പ്പിച്ചു. ഗോള് വന്നതോടെ ഇംഗ്ലണ്ട് കൂടുതല് അപകടകാരികള് ആയി. 64 മിനിറ്റില് സ്റ്റെര്ലിങ് അടിച്ച ഷോട്ടില് നിന്നു ലഭിച്ച റീബൗണ്ട് ലക്ഷ്യം കണ്ട ഇംഗ്ലീഷ് നായകന് ഹാരി കെയ്ന് അവര്ക്ക് രണ്ടാം ഗോളും സമ്മാനിച്ചു. 69 മിനിറ്റില് ഹംഗറി കാണികളുടെ കൂവി വിളികള്ക്കും കുപ്പി ഏറുകള്ക്കും ഇടയില് നിന്നു ലൂക്ക് ഷാ എടുത്ത കോര്ണറില് നിന്നു ഹെഡറിലൂടെ ഗോള് കണ്ടത്തിയ ഹാരി മക്വയര് ഇംഗ്ലണ്ടിന് മൂന്നാം ഗോളും സമ്മാനിച്ചു. മൂന്നാം ഗോളിനായി രണ്ടു മാഞ്ചസ്റ്റര് യുണൈറ്റഡ് താരങ്ങള് ഒന്നിക്കുന്നത് ആണ് കണ്ടത്. തുടര്ന്ന് 87 മിനിറ്റില് ജാക് ഗ്രീലിഷിന്റെ പാസില് നിന്നു ഒരു ലോങ് റേഞ്ച് അടിയിലൂടെ ഗുലാചിയെ മറികടന്ന വെസ്റ്റ് ഹാം താരം ഡക്ലന് റേസ് വംശീയ വെറിയന്മാരുടെ വായ അടപ്പിച്ചു ഇംഗ്ലീഷ് ജയം പൂര്ത്തിയാക്കി. ഹംഗേറിയന് ആരാധകരുടെ ഈ മോശം പെരുമാറ്റത്തിന് യു.ഫേ.ഫ നടപടി സ്വീകരിച്ചേക്കും.